Ondersoek na foto’s van drank in polisiemotor duur voortFoto: Twitter Maroela Media het vroeër berig die foto’s van ŉ vrou wat met verskeie soorte drankbottels in haar hand in die bestuurdersitplek van die polisiemotor sit, het opslae op sosiale media gemaak. Talle gebruikers het geëis dat die betrokke polisiebeampte vir die foto’s verantwoordelik gehou word en het gesê die foto’s stel die EMPD in ŉ swak lig. Hoofsupt. Wilfred Kgasago, woordvoerder van die EMPD, het Maandag aan Maroela Media gesê daar is nog nie vasgestel watter polisiebeampte in daardie stadium vir die motor verantwoordelik was nie. “Die integriteit-en-standaardeenheid ondersoek die voorval, maar daar is nog geen beduidende ontwikkeling in die saak nie,” het hy gesê. Die EMPD het reeds vasgestel die vrou en die man in die foto’s is gewone burgers wat die EMPD-voertuig by ŉ motorwassery gesien en ingeglip het om die foto’s te neem. Volgens Kgasago probeer die EMPD nog om die vrou op te spoor omdat hulle glo sy sal die verantwoordelike polisiebeampte kan eien. “Sodra daar enige verwikkelinge is, sal dit aan die publiek bekendgemaak word,” het hy gesê. Kgasago kon nie bevestig of daar regstappe teen die vrou gedoen sal word nie.